  Анжелика Тихонова корреспондент Удмуртиысь нылпиослы элькун эмъюртэ эпилепсиен но ЛОР висёнъёсын курадӟись пиналъёсты йӧнатыны 3 миллион манет тыр ужан тӥрлык басьтӥзы. Сыӵе луонлык «Мир без слёз» ӟечлэсьтон программалы луыса кылдӥз. Со сярысь улосвылысь тазалыкез утёнъя министерстволэн пресс-службаез ивортӥз. Эмъюртэ электронейромиографилы аппарат, видеофиксаци лэсьтон луонлыкен электроэнцефалограмма (ЭЭГ) аппарат, пель, ньылон, ныр вылын операциос лэсьтыны отоларингологи микроскоп басьтӥзы. Ваньмыз со оштолэзь пумозь ужаны кутскоз Нылпиослы элькун эмъюртысь валтӥсь эмчи Павел Пупков выль ужан тӥрлык диагноз пуктон, эмъян амалэз быръён, висёнлэсь азинсконзэ дунъян дырез кулэстыны луонлык сётоз шуыса вераз. Электроэнцефалограмма лэсьтыны тӥрлыкмы милям вал ини. Табере соос сизьым луизы. Выль вуэм тӥрлык тросгес пиналъёслэсь тазалыксэс эскерыны луонлык сётоз Павел Пупков, нылпиослы элькун эмъюртысь валтӥсь эмчиЭлектроэнцефалограмма лэсьтон аппаратэн толэзьлы быдэ лулсэр сӧзнэт висёнъёсын курадӟись 700 пала пиналъёслэсь тазалыксэс эскерыны быгатозы. Электронейромиографилы аппарат нылпиослэсь быгыт но лулсэр куэтъёссылэсь (ткани) ӟечлыксэс эскерыны сётоз. Со одӥг гинэ амал, кудӥз пери шуккон, быгытъёс чонектон яке лулсэръёслэн мултэс шӧдонлыксылэн мугъёс сярысь зэмос ивортодэт сётыны быгатэ. Со аппаратэн толэзьлы быдэ 300 висисьёсты эскерозы. Пель, ньылон, ныр вылын операция лэсьтыны отоларингологической микроскоплэн вылӥ ӟечлыко оптикаез туж векчи структураез но адӟыны луонлык сётэ. Солы луыса эмчиос пиналъёслы шонер диагноз пуктыны но пайдалыко эмъяськон амал бырйыны быгатозы. Аппаратэн араз 500 пала пиналъёс эскериськыны быгатозы. Со сяна, таиз тӥрлык висисьёсты эмъюртэ кельтытэк, вазиськон нуналаз ик эскерыны но йӧнатыны луонлык сётэ. Нылпиослы элькун эмъюртлэн стационараз арлы быдэ 16 сюрслэсь трос нылпиос но быдэс вуымтэос йӧнатско, амбулаториын – 127 сюрс пала пиналъёс. Тегъёс: Тазалык Ижкар нылпиос Удмуртия эмъяськонниос  